BERETNING FRA KOMMISSIONEN

OM UDVALGENES ARBEJDE I 2018

I henhold til artikel 10, stk. 2, i forordning (EU) nr. 182/2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (i det følgende benævnt "forordningen om udvalgsproceduren"), forelægger Kommissionen hermed den årlige beretning om udvalgenes arbejde i 2018.

Beretningen giver et overblik over udviklingen i udvalgsproceduren i 2018 og et sammendrag af udvalgsaktiviteterne. Den ledsages af et arbejdsdokument fra Kommissionens tjenestegrene, som indeholder detaljerede statistikker om de enkelte udvalgs arbejde.

1.Overblik over udviklingen i udvalgsproceduren i 2018

1.1.Generel udvikling

Som beskrevet i årsberetningen fra 2013 blev alle procedurer i den "gamle" afgørelse om udvalgsproceduren — med undtagelse af forskriftsproceduren med kontrol — automatisk tilpasset til de nye udvalgsprocedurer, der er fastsat i forordningen om udvalgsproceduren.

I 2018 anvendte udvalgene i henhold til udvalgsproceduren derfor de procedurer, der er fastlagt i forordningen om udvalgsproceduren, dvs. rådgivningsproceduren (artikel 4) og undersøgelsesproceduren (artikel 5) samt forskriftsproceduren med kontrol, som er fastlagt ved artikel 5a i afgørelsen om udvalgsproceduren.

Ifølge punkt 27 i den interinstitutionelle aftale om bedre lovgivning af 13. april 2016 bør forskriftsproceduren med kontrol tilpasses:

"De tre institutioner anerkender behovet for tilpasning af al eksisterende lovgivning til den retlige ramme, der blev indført ved Lissabontraktaten, og navnlig behovet for at give høj prioritet til hurtig tilpasning af alle basisretsakter, der stadig henviser til forskriftsproceduren med kontrol. Kommissionen vil inden udgangen af 2016 foreslå sidstnævnte tilpasning."

I overensstemmelse med dette tilsagn vedtog Kommissionen et nyt forslag om tilpasning af de basisretsakter, der indeholder bestemmelser om brug af forskriftsproceduren med kontrol, til delegerede retsakter og gennemførelsesretsakter. Kommissionen vedtog også et andet forslag, der mere konkret handler om tilpasningen af basisretsakter på det retlige område. De interinstitutionelle forhandlinger om den første sag er delvis afsluttet. Lovgiveren accepterede tilpasningen af 64 af de pågældende basisretsakter, mens forhandlingerne om de resterende retsakter og om retsakterne på det retlige område vil fortsætte. Når tilpasningen finder sted fra forskriftsproceduren med kontrol til delegerede retsakter, vil de respektive udvalg ikke længere spille en rolle, og de respektive delegerede retsakter vil i fremtiden blive udarbejdet med bistand fra ekspertgrupper.

Kommissionen vedtog den 26. februar 2016 en rapport om gennemførelsen af forordning (EU) nr. 182/2011. Kommissionen konkluderede i denne rapport, at den overordnede retlige ramme for udvalgsproceduren er velfungerende. Den påpegede imidlertid også det politiske problem med afstemninger, der resulterer i "ingen udtalelse", især på nogle få meget følsomme områder som f. eks. godkendelse af genetisk modificerede organismer. Efterfølgende vedtog Kommissionen den 14. februar 2017 et forslag til Europa-Parlamentets og Rådets forordning om ændring af forordning (EU) nr. 182/2011. Dette forslag indeholder en række målrettede ændringer af den måde, hvorpå appeludvalget fungerer, for derved at løse problemet med afstemninger på følsomme områder, der resulterer i ingen udtalelse. Denne sag er imidlertid blokeret i de interinstitutionelle forhandlinger.

Forhandlingerne er afsluttet mellem de tre institutioner om ikkebindende kriterier for anvendelsen af artikel 290 og 291 i traktaten om Den Europæiske Unions funktionsmåde samt om afgrænsningen mellem delegerede retsakter og gennemførelsesretsakter. Den endelige tekst til afgrænsningskriterierne blev offentliggjort i EU-Tidende den 3. juli 2019.

Kommissionen forpligtede sig til i sin meddelelse "Bedre regulering for bedre resultater" fra maj 2015 at offentliggøre udkast til delegerede retsakter og udkast til vigtige gennemførelsesretsakter i en feedbackperiode på fire uger for at give interessenterne mulighed for at fremsætte deres bemærkninger. I 2018 blev 165 af disse udkast til retsakter offentliggjort på Kommissionens websted "Deltag i debatten".

1.2.Udvikling i retspraksis

Retten behandlede i sin dom af 13. december 2018 i de forenede sager T-339/16, T-352/16 og T-391/16 spørgsmålet om væsentlige elementer i basisretsakten. Retten undersøgte, om grænserne for bilers emissionsværdier blev anset for at være et væsentligt element i den basisretsakt, som Kommissionen ikke havde beføjelse til at ændre, selv om disse grænser var fastsat i et bilag til basisretsakten. I den foreliggende sag undersøgte Retten betragtningerne og den dispositive del af basisretsakten og fandt, at de emissionsgrænser, der var fastsat i et bilag til basisretsakten, var en væsentlig og "endog central del af retsakten", idet alle de øvrige bestemmelser i denne retsakt havde til formål at sikre overholdelsen af disse grænser, og der var ingen udtrykkelig bestemmelse, der gav Kommissionen beføjelse til at ændre dem.

2.Aktivitetsoversigt